Alueiden komitean lausunto aiheesta "Ehdotus neuvoston päätökseksi vuoden 1997 nimeämiseksi Euroopan rotusyrjinnän vastaiseksi vuodeksi"

(96/C 337/12)

ALUEIDEN KOMITEA, joka

ottaa huomioon asiakirjan "Ehdotus neuvoston päätökseksi vuoden 1997 nimeämiseksi Euroopan rotusyrjinnän vastaiseksi vuodeksi" KOM(95) 653 lopull. 95/0355 CNS (),

ottaa huomioon neuvoston 4. maaliskuuta 1996 Euroopan yhteisön perustamissopimuksen 198 c artiklan ensimmäisen kohdan mukaisesti tekemän päätöksen pyytää alueiden komitean lausunto asiasta,

ottaa huomioon päätöksensä 8. maaliskuuta 1996 antaa lausunto valiokunta 8:n "Taloudellinen ja sosiaalinen yhteenkuuluvuus Sosiaalipolitiikka Kansanterveys" valmisteltavaksi,

ottaa huomioon valiokunta 8:n kesäkuun 13. päivänä 1996 hyväksymän lausunnon (CdR 156/96), jonka esittelijänä toimi Eurig Wyn,

hyväksyi 12. ja 13. kesäkuuta 1996 pitämässään (kesäkuun 13. päivän kokouksessa) yksimielisesti seuraavan lausunnon.

1. Yleistä

Alueiden komitea (AK) tervehtii tyytyväisenä mahdollisuutta kommentoida komission ehdotusta rotusyrjinnän, muukalaisvihan ja antisemitismin vähentämiseksi. Tämä vastaus on tarkoitettu täydentämään AK:n aikaisempaa lausuntoa komission sosiaalipolitiikan Valkoisesta kirjasta (1995).

Vaikka AK tekee erityishuomioita lausuntoon liittyvistä asioista, komitea tukee täysin ehdotusten yleishenkeä ja periaatteita. Ehdotusten tarkoituksena on parantaa rotujen ja yhteisöjen välisiä suhteita, vähentää mahdollisimman paljon vähemmistöryhmien syrjäytymistä, edistää tasavertaisia mahdollisuuksia ja pyrkiä kohti sopusointuista yhteiskuntaa.

2. Johdanto

Rotusyrjintä, muukalaisviha ja antisemitismi ovat kansalaisyhteiskuntaa koskevia todellisia ongelmia kaikissa jäsenmaissa ja kauempanakin. Nämä ongelmat ilmenevät epäsosiaalisena käyttäytymisenä ja vaikuttavat sekä taajama- että maalaisympäristöihin. Yleisesti on havaittu epäsosiaalisen käytöksen lisääntymistä vähemmistöyhteisöjen jäseniä kohtaan, jotka kärsivät usein syrjäytymisestä, taloudellisista vaikeuksista ja muista epäkohdista. Erityisesti käytännön tasolla tapahtuva auttaminen on kannatettavaa, sillä se voi minimoida ei-toivottua käyttäytymistä ja edistää eri etnisiin ryhmiin ja rotuihin kuuluvien ihmisten hyviä rotu- ja yhteisösuhteita sekä keskinäistä kunnioitusta.

3. Taustaa

3.1. Rotusyrjinnän, muukalaisvihan ja antisemitismin vaikutukset

AK:n tiedossa on, että rotusyrjinnän, muukalaisvihan ja antisemitismin syyt ovat lukuisat ja kirjavat. Puuttumatta sen enempää keskusteluun näistä syistä AK haluaa korostaa rotusyrjinnän, muukalaisvihan ja antisemitismin ilmenemisen ja taloudellisten ja sosiaalisten olosuhteiden välillä havaittua suhdetta.

Epätoivotulla epäsosiaalisella tavalla käyttäytyviin henkilöihin vaikuttavat ilmeisesti sellaiset asiat kuin korkea työttömyystaso, vaikeat asunto-olot, kulttuurierot, tietämättömyys, taloudelliset vaikeudet ja erilainen elämäntapa.

Vaikka joitakin näistä käytännön ongelmista ratkaistaan ilman että se johtaa epäsosiaalisen käyttäytymisen häviämiseen, sen esiintyminen voi kuitenkin vähetä.

3.2. Erityisolosuhteet vaativat erityisratkaisuja

AK:n huomiota ovat kiinnittäneet jäsenvaltioissa esiintyvät monet syrjinnän ja epäsosiaalisen käyttäytymisen muodot. Nämä toimet ja niihin reagointi on voinut olla erilainen eri jäsenvaltioissa ja kaupungeissa. Vaikka ongelmilla voi olla yhteisiä aineksia, erityisolosuhteet vaativat erityisiä parannuskeinoja.

4. Komission ehdotukset

AK arvioi yksittäisiä asioita seuraavasti:

4.1. Käytännön reaktion tarve

Alueiden komitea tunnustaa komission tavoin, että on välttämätöntä pikaisesti toimia rotusyrjinnän, muukalaisvihan ja antisemitismin vähentämiseksi. Useat viralliset ja vapaaehtoisjärjestöt ovat havainneet nämä ongelmat jo vuosia sitten, ja pitkään on tehty työtä, jotta löytyisi toteuttamiskelpoisia ja tehokkaita toimia kyseisten ilmiöiden rajoittamiseksi. Melko äskettäin ovat syrjintätapaukset lisääntyneet kaikkialla Euroopassa; niihin on liittynyt väkivaltaa ja ihmishenkien menetyksiä, mikä on korostanut pikaisten toimien tarpeellisuutta. Niihin on liittynyt äärioikeistolaisten poliittisten puolueiden edustajien, aktivistien ja muiden epädemokraattisten ryhmien propagandaa ja uhkauksia.

Komission ehdottamien käytännön toimien toteuttamista on tuettava ja käytännön kokemusten vaihtoa on järjestettävä jäsenmaiden välillä erityisesti paikallis- ja aluetasolla. Siten edistettäisiin toimivan käytännön mallin kehittämistä ja estettäisiin toistamasta soveltumatonta tai tehotonta reagointia epäsosiaaliseen käyttäytymiseen. Alueiden komitea toivoisi sen tähden, että Euroopan laajuisia verkkoja tuetaan edelleen; sellainen on mm. paikallisviranomaisten tiedonvaihtoverkko (Elaine), joka pyrkii taistelemaan rotusyrjintää vastaan ja edistämään suvaitsevuutta Euroopan etnisten, kulttuuristen ja uskonnollisten yhteisöjen välillä.

4.2. Läheisyysperiaate

AK tukee täysin paikallista toimintaa rotusyrjinnän, muukalaisvihan ja antisemitismin vähentämiseksi ja tervehtii siten tyytyväisenä komission aikomusta pitää kiinni läheisyysperiaatteesta.

Vaikka on tunnustettu, että toimintaa täytyy koordinoida kansainvälisellä, kansallisella ja alueellisella tasolla, erityisesti jälkihoidon täytyy tapahtua paikallistasolla.

Paikallisten viranomaisten tulisi yhdessä paikallisten yhteisöjen ja vähemmistöryhmien kanssa olla selvillä paikallisten rotuselkkausten ja -jännitteiden esiintymisestä ja syistä. Komitea kannattaa siten komission ehdottamaa yhteistä toimintaa. Yleistä mielipidettä on muokattava. Paikallisten poliitikkojen, yhteisöjen johtajien ja rasismin kohteeksi joutuneiden ryhmien tai henkilöiden sekä kaikkien asianomaisten osapuolten yhteistyön avulla ongelmat voidaan ratkaista nopeasti ja tehokkaasti. Sellainen lähestymistapa korostaa yhteistä vastenmielisyyttä epäsosiaalista käyttäytymistä kohtaan ja antaa käytännön tukea syrjinnän kohteiksi joutuneille yksilöille tai ryhmille.

Komission tiedonannossa todetaan selvästi rotusyrjinnän, muukalaisvihan ja antisemitismin tuomittavuus, asetutaan selvästi vastoinkäymisiin joutuneiden puolelle ja pyritään samalla edistämään sopusointuisempaa yhteiskuntaa. Etsittäessä ratkaisua paikallisiin ongelmiin paikallisella tasolla alueiden komitea ennakoi vastavuoroista kumppanuutta virallisten ja kansalaisjärjestöjen välillä.

4.3. Yhteistyö ja yhteinen toiminta

AK on komission tavoin hyvin tietoinen yhteistyön ja yhteisen toiminnan tarpeesta rotusyrjintää, muukalaisvihaa ja antisemitismiä vastaan taisteltaessa.

Sellainen toiminta voisi käsittää sopivat viralliset ja epäviralliset elimet koko Euroopassa kansallisella, alueellisella ja paikallisella tasolla yhteistyössä asianomaisten vähemmistöyhteisöjen ja uskonnollisten ryhmien kanssa. Euroopan laajuisella tasolla tämä käsittäisi esimerkiksi Siirtolaisten foorumin ja muut vastaavanlaiset elimet, kuten kansainvälisen mustalaisneuvoston.

Vastaavanlaisilla kansallisen tason järjestöillä, esimerkiksi Maahanmuuttajien hyvinvoinnin yhteisneuvostolla Yhdistyneessä kuningaskunnassa voi olla myönteinen osuus tällaisessa toiminnassa. Paikallisella ja kaikkein tehokkaimmalla tasolla tämä voisi käsittää paikallista väestöä edustavat yhteisöfoorumit tai asukasyhdistykset. Kumppanuutta tarvitaan sekä virallisten ja kansalaisjärjestöjen välillä että yksittäisten alojen välillä mahdollisimman suuren hyödyn saamiseksi rotusyrjinnän, muukalaisvihan ja antisemitismin torjuntatoimista. Yhteistyö työpaikkojen ja ammattiyhdistysten kanssa on tärkeää sopeutettaessa maahanmuuttajia yhteiskuntaan ja työelämään. Paikallis- ja aluetason vahvistaminen on oleellista komission ehdotuksia tuettaessa.

4.4. Tehokkaan seurannan tarve

AK havaitsee tyytyväisenä, että komissio myöntää tarpeen järjestää rotusyrjinnän, muukalaisvihan ja antisemitismin ilmenemismuotojen seurantaa. Vaikka monet arvovaltaiset viralliset ja kansalaisjärjestöt ovat yhtä mieltä siitä, että tällainen epäsosiaalinen käyttäytyminen yhä lisääntyy, tarvitaan tietoja, jotta tämä väite voidaan vahvistaa ja toimittaa kipeästi kaivattuja tietoja asiasta.

Viime vuosina paikalliset viranomaiset ja vapaaehtoisjärjestöt ovat saaneet yksityiskohtaiset tilastot tällaisen epäsosiaalisen käyttäytymisen esiintymisestä ja luonteesta. Näitä kattavina pidettyjä tietoja tulisi käyttää tietojemme laajentamiseen ja suoraan kipeimmässä tarpeessa oleville aloille ja tehokkaimpiin toimiin komission ehdotuksen mukaisesti. Nykyiset rotusyrjinnän vastaiset ja niihin verrattavat hankkeet kaikilla tasoilla tulisi tarkistaa, jotta voitaisiin kehittää voimakkaampi ja tehokkaampi keino näiden ongelmien selvittämiseksi. Tämän tavoitteen saavuttamiseksi AK toistaa vetoomuksensa toimivien menettelyjen käyttämisestä paikallis- ja aluetasolla.

4.5. Koulutus ja tietoisuuden lisääminen

Komission tavoin alueiden komitea uskoo koulutuksen ja yleisen tietoisuuden lisäämisen olevan oleellisia rasististen, muukalaisvihamielisten ja antisemitististen toimien vähentämisessä ja estämisessä.

Jäsenvaltioiden opetuslaitoksen piirissä sekä alue- ja paikallisviranomaisten kesken olisi hyödyllistä edistää kulttuurista tietoisuutta ja vastaavia asioita ja vähentää täten epäsosiaalista käyttäytymistä. Socrates-ohjelman tapaiset aloitteet ovat AK:n mielestä arvokkaita, sillä niillä on tärkeä osuus aikuisten valmistamisessa rakentavaan osallistumiseen monirotuiseen ja monikulttuuriseen yhteiskuntaan, jonka piirissä yhä lisääntyvä määrä Euroopan kansalaisia nykyään elää.

AK tukee sen tähden komission ehdotuksia oppimateriaalin vaihtoverkon kehittämiseksi, jotta opettajia koulutettaisiin tukemaan vähäosaisia oppilaita heidän pyrkimyksissään päästä opettajan ammattiin. Komitea kannattaa myös vähemmistökielten opettamisen tukemista sekä rotusyrjinnän vastaiseen aineistoon perustuvan kokonaisvaltaisen opetussuunnitelman laatimista.

Tämän työn tukemiseksi olisi hyödyllistä järjestää jäsenvaltioiden välistä henkilökunnan vaihtoa opetuslaitoksen sisällä ja sen ulkopuolella. Siten tarjottaisiin näille henkilöille käytännön kokemusta erilaisista kulttuureista ja tuettaisiin heidän yksilöllistä kehittymistään.

Alueiden komitea pitää komission määrittelemän epäsosiaalisen käyttäytymisen estämistä merkittävänä pitkän aikavälin strategiana rotusyrjinnän, muukalaisvihan ja antisemitismin vähentämiseksi. AK haluaa siten tukea ja kannattaa komission ilmoittamaa ennalta ehkäisevää toimintaa, joka järjestetään Euroopan nuoriso III -ohjelman kautta samoin kuin nuorison tiedotustoimintaohjelman ja kaupunkien rotusyrjinnän vastaisen hankkeen yhteydessä.

AK on samoin valmis tukemaan koulutussuunnitelmia, jotka on tarkoitettu turvaamaan työnsaanti vähäosaisille ja sosiaalisesti syrjäytyneille nuorille. Vaikka ensisijaisia toimia ei pyritä kohdistamaan nuoriin, epäilemättä on tarpeen tukea ja rohkaista erityisesti vähemmistöyhteisöihin kuuluvia nuoria, jotta he pääsisivät sekä yleis- että ammattikoulutuksen piiriin. Tämä voisi auttaa poistamaan epäkohtia ja edistämään sallivan yhteiskunnan tavoitteen saavuttamista.

Yleinen tietoisuuden lisääntyminen rotusyrjinnän, muukalaisvihan ja antisemitismin vaaroista olisi alueiden komitean mieleen; tästä syystä AK tukee kaavailtuja tiedotuskampanjoita Euroopan rotusyrjinnän vastaisen vuoden yhteydessä vuonna 1997.

4.6. Tiedotusvälineiden osuus

Alueiden komitea yhtyy täysin komission näkemykseen, että tiedotusvälineiden osuus rotusyrjinnän ja ennakkoluulojen estämisessä ja torjumisessa on merkittävä. Komitea tukee siksi täysin komission ehdotuksia rotusyrjintää vastustavien tiedotusvälineiden rohkaisemiseksi, jotta nämä ottaisivat enemmän vastuuta ja tukisivat monikulttuurista ja monirotuista yhteiskuntaa. AK tervehtisi tyytyväisenä myönteisempää lähestymistapaa monien Euroopan kansalaisten uskonnollisen taustan esittelemiseksi tiedotusvälineissä. Tason nousu ja kielteisistä kaavamaisuuksista luopuminen on suositeltavaa, kuten komissio ehdottaa.

4.7. Rahoitus

Alueiden komitea pitää rahoitusta komission ehdotusten keskeisenä näkökohtana. Aktiivisen taloudenpidon aikaansaaman korkeatyöllisyyden ja siitä johtuneen epäsosiaalisen käyttäytymisen vähenemisen välillä on havaittu vuorovaikutussuhde, minkä takia työtilaisuuksien luomiseen ja koulutukseen osoitettu rahoitus on merkittävä tekijä rotusyrjinnän, muukalaisvihan ja antisemitismin torjunnassa. Siksi on ehdotettu, että rakennerahastot velvoitetaan auttamaan näitä toimintoja.

4.8. Euroopan tason lainsäädäntö

Euroopan parlamentin esittämien näkökohtien mukaisesti AK kannattaa komission ehdotuksia syrjinnän kieltävän lausekkeen lisäämisestä yhteisön välineisiin. Alueiden komitea tukee myös komission aietta voimistaa rotusyrjinnän torjuntaa koskevia perustamissopimuksen säädöksiä.

AK toivoisi, että siltä pyydetään myös Euroopan lainsäädäntöä koskeva lausunto, jossa voidaan ottaa huomioon hallitusten välisessä kokouksessa esitetyt näkökohdat.

4.9. Antisemitismi

Alueiden komitea on huolestunut siitä, ettei komissio esitä nimenomaisia ehdotuksia antisemitismin torjumiseksi.

4.10. Vähemmistöyhteisöt ja niiden kielet

AK on korostanut, että vähemmistökulttuurien tulee olla omavaraisia myös oman kielen käytön osalta. Tavoiteltaessa molemminpuolista kunnioitusta vähemmistö- ja enemmistökulttuurien välillä on tärkeätä, ettei kumpikaan kulttuuri sulje toista pois tai muutu itse rasistiseksi.

4.11. Poliisi

Poliisin osuus on ensiarvoisen tärkeä rotusyrjinnän ja ennakkoluulojen vähentämiseksi jäsenvaltioissa, kuten komissio huomauttaa. Alueiden komitea kannattaa siksi Euroopan poliisistrategian kehittämistä koskevia komission ehdotuksia. Alueiden komitean mielestä on erityisen tärkeää, että kautta jäsenmaiden poliisivoimat heijastavat väestön rakennetta sekä osoittavat toteuttavansa tasavertaisten mahdollisuuksien politiikkaa, kun on kyse osallistumisesta järjestöjen toimintaan ja niiden toiminnan edistämisestä. Sopivaa koulutusta on myös pidetty oleellisena sen varmistamiseksi, että poliisit suhtautuvat ymmärtävästi vähemmistöyhteisöjen ja uskonnollisten ryhmien tarpeisiin.

4.12. Rotusyrjinnän vastainen eurooppalainen teemavuosi 1997

Rotusyrjinnän vastainen eurooppalainen teemavuosi 1997 tarjoaa AK:n mielestä erinomaisen mahdollisuuden edistää toimivia käytäntöjä, molemminpuolista kunnioitusta ja suotuisia rotu- ja yhteisösuhteita. Alueiden komitea kannattaa siksi täysin komission ehdotuksia.

5. Päätelmät

5.1. AK hyväksyy ehdotuksen, että vuosi 1997 nimetään rotusyrjinnän vastaiseksi eurooppalaiseksi teemavuodeksi.

5.2. AK antaa nyt käsiteltävänä olevan lausunnon lisäksi uuden raportin, jossa viitataan toimintaan vuoden 1997 aikana. Alue- ja paikallisviranomaiset ovat toiminnassa avainasemassa.

5.3. AK miettii edelleen komission näkemyksiä kyseisestä tärkeästä asiasta.

5.4. Alueiden komitea kannattaa täysin komission pyrkimyksiä rotusyrjinnän, muukalaisvihan ja antisemitismin vähentämiseksi.

Alueiden komitea myöntää Euroopan laajuisen toiminnan tarpeen näiden ja vastaavien epäsosiaalisten käyttäytymismuotojen torjunnassa. Tätä komission nimenomaisesti ehdottamaa toimintaa kannatetaan yleisesti, vaikka tässä lausunnossa tehdään sitä koskevia huomautuksia.

Toteuttamalla aiottu toiminta ja yhteistyö sekä osoittamalla keskinäistä kunnioitusta erilaisten etnisten ja rodullisten ryhmien kesken kautta Euroopan voidaan vakavasti pyrkiä vähentämään ei-toivottuja epäsosiaalisia toimia. Mikäli nämä pyrkimykset ovat menestyksellisiä, niiden tuloksena voi olla sopusointuisempi monirotuinen ja monikulttuurinen Eurooppa.

Bryssel, 13. kesäkuuta 1996.

Alueiden komitean puheenjohtaja

Pasqual MARAGALL i MIRA

() EYVL N:o C 89, 26. 3. 1996, s. 7.